अगर कोई भी अश्लील हरकत करता है तो परिजनों और पुलिस को जरूर बताएं
महिलाबालविकास विभाग की तरफ से बेटी बचाओ-बेटी पढ़ाओ के तहत गुरुवार को महिला पुलिस थाना परिसर में बच्चियों को कानून का पाठ पढ़ाया। पुलिस अधिकारियों ने बच्चियों को पढऩे के लिए प्रेरित करते हुए कहा कि पढ़ लिखकर वे आगे बढ़ सकती हैं और अपनी आत्मरक्षा के साथ-साथ दूसरों की भी मदद कर सकती है।
इसके लिए मन लगाकर पढऩा जरूरी है। एसआई कुसुमलता ने अपना उदाहरण देते हुए कहा कि मैंने पढ़ लिखकर पुलिस की नौकरी ज्वाइन की और अब पीड़ितों की मदद कर रही हूं। इसी तरफ आप सब कर सकती हैं। उन्होंने कहा कि अगर कोई भी व्यक्ति उनके साथ अश्लील हरकत करता है तो वे अपने परिजनों के साथ-साथ पुलिस थाना के नंबर पर भी शिकायत कर सकती हैं। शिकायत मिलते ही तुरंत कार्रवाई की जाएगी। अगर किसी बच्ची के साथ ऐसा होता है और वह किसी से नहीं बताती है तो अपराधी का हौसला बढ़ जाता है, जिससे उसे सजा नहीं मिल पाती है।
इसके अलावा बच्चियों को उपभोक्ता मंच के बारे में भी जानकारी दी। इस कार्यक्रम में आसपास के ग्राम पंचायत की बच्चियां शामिल हुई थी। इस मौके पर कार्यक्रम अधिकारी शकुंतला चौधरी, प्रचेता कमलजीत कौर, सीआई सुभाष कछावा, संजू बिश्नोई, सुनीता शर्मा, महिला पर्यवेक्षक रजनी आदि मौजूद थी।
hin_Deva hin_Deva hin_Deva hin_Deva